Sklep II Ips 543/99
Datum: 2000-04-12T02:00:00.000+02:00
ecli: ECLI:SI:VSRS:2000:II.IPS.543.99
opravilna_stevilka_ii_stopnje: VSL I Cp 640/99
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO - MEDNARODNO ZASEBNO PRAVO
institut: postopek za priznanje tujih sodnih odločb - dovoljenost revizije - zavrženje revizije

## Jedro

Za izvedbo postopka za priznanje tuje sodne odločbe veljajo določila 101. člena ZUKZ. Ta določajo pristojnost sodišča in meje preizkusa pogojev za priznanje tuje sodne odločbe. Prav tako je predpisano pravno sredstvo - pritožba - in kdo o njej odloča. Ker gre za vrsto nepravdnega postopka, načeloma velja, da izredna pravna sredstva niso dovoljena. V nasprotnem primeru bi moral ZUKZ vsebovati izrecno (nasprotno) določbo.

## Izrek

Revizija se zavrže.

## Obrazložitev

Sodišče prve stopnje je zavrnilo predlog za priznanje tuje sodne odločbe, ki je bila izdana v Republiki Hrvaški, ker je presodilo, da niso izpolnjeni pogoji iz 88. člena Zakona o ureditvi kolizije zakonov s predpisi drugih držav v določenih razmerjih (Ur.l. SFRJ, št. 43/82, ZUKZ). Sodišče druge stopnje je ugodilo pritožbi predlagateljev in spremenilo sklep sodišča prve stopnje ter tujo sodno odločbo priznalo. Presodilo je, da so izpolnjeni vsi pogoji iz citiranega predpisa, in da ni bilo napak pri vročanju vabil nasprotni udeleženki (tedaj toženi stranki) v postopku, iz katerega izvira sodna odločba.

Zoper ta sklep je nasprotna udeleženka vložila sicer pravočasno revizijo, v kateri uveljavlja zmotno uporabo materialnega prava.

Postopek na prvi stopnji je bil končan pred uveljavitvijo Zakona o pravdnem postopku (Ur.l. RS št. 26/99), zato je treba skladno z določilom prvega odstavka 498. člena pri odločitvi upoštevati določila Zakona o pravdnem postopku, ki je veljal pred tem (iz leta 1977, ki se je uporabljal na podlagi 4. člena Ustavnega zakona za izvedbo Temeljne ustavne listine o samostojnosti in neodvisnosti Republike Slovenije, Ur.l. RS/I, št. 1-6/91, UZITUL).

Revizija ni dovoljena.

Za izvedbo postopka za priznanje tuje sodne odločbe veljajo določila 101. člena ZUKZ. Ta določajo pristojnost sodišča in meje preizkusa pogojev za priznanje tuje sodne odločbe. Prav tako je predpisano pravno sredstvo - pritožba - in kdo o njej odloča. Ker gre za vrsto nepravdnega postopka, načeloma velja, da izredna pravna sredstva niso dovoljena. V nasprotnem primeru bi moral ZUKZ vsebovati izrecno (nasprotno) določbo.

Revizijsko sodišče je moralo revizijo zavreči, ker ta ni dovoljena (392. člen ZPP/77).